**НАЦРТ ЗАКОНА**

**О ИЗМЕНИ ЗАКОНА О ЕЛЕКТРОНСКИМ МЕДИЈИМА**

Члан 1.

У Закону о електронским медијима („Службени гласник РС”, бр. 83/14 и 6/16 ‒ др. закон), у члану 47. став 1. тачка 5) речи: „предизборне кампање, а у току предизборне кампање” замењују се речима: „изборне кампање, пре почетка изборне кампање да објави тарифе за политичко оглашавање, а у току изборне кампање”.

Члан 2.

Овај закон ступа на снагу осмог дана од дана објављивања у „Службеном гласнику Републике Србије”.

**ПРЕГЛЕД ОДРЕДАБА**

**ЗАКОНА О ЕЛЕКТРОНСКИМ МЕДИЈИМА**

**КОЈЕ СЕ МЕЊАЈУ**

**Опште обавезе пружалаца медијске услуге у односу на програмске садржаје**

***Члан 47.***

Пружалац медијске услуге, у односу на свој програмски садржај, у складу са својом програмском концепцијом, дужан је да:

1) обезбеди слободно, истинито, објективно, потпуно и благовремено информисање;

2) пренесе саопштења органа јавне власти хитне природе која се односе на угроженост живота, здравља, безбедности или имовине;

3) допринесе подизању општег културног и образовног нивоа грађана;

4) не пружа програмске садржаје који истичу и подржавају наркоманију, насиље, криминално или друго недозвољено понашање, као и садржаје који злоупотребљавају лаковерност гледалаца и слушалаца;

5) поштује забрану политичког оглашавања ван ~~предизборне кампање, а у току предизборне кампање~~ ИЗБОРНЕ КАМПАЊЕ, ПРЕ ПОЧЕТКА ИЗБОРНЕ КАМПАЊЕ ДА ОБЈАВИ ТАРИФЕ ЗА ПОЛИТИЧКО ОГЛАШАВАЊЕ, А У ТОКУ ИЗБОРНЕ КАМПАЊЕ да регистрованим политичким странкама, коалицијама и кандидатима обезбеди заступљеност без дискриминације;

6) стране програмске садржаје намењене деци предшколског узраста синхронизује на српски језик или језике националних мањина;

7) наградна такмичења спроводи правично, уз објављивање јасних правила о тим садржајима и јавно обећаној награди;

8) обезбеди квалитетан програм у погледу садржаја са техничког становишта, примењујући међународне и националне стандарде.

Сви пружаоци медијских услуга су обавезни да програмске садржаје чувају у складу са прописима којима се уређује област јавног информисања, односно у складу са прописима којима се уређује заштита културних добара.

**ОБРАЗЛОЖЕЊЕ**

**1. УСТАВНИ ОСНОВ**

Уставни основ за доношење Закона о измени Закона о електронским медијима садржан је у члану 97. тачка 10. Устава Републике Србије којим је прописано да Република Србија уређује и обезбеђује систем јавног информисања.

**2. РАЗЛОЗИ ДОНОШЕЊА ЗАКОНА О ИЗМЕНИ ЗАКОНА О ЕЛЕКТРОНСКИМ МЕДИЈАМА**

Током Међустраначког дијалога о изборним условима уз посредовање Европског парламента, кофасилитатори из Европског парламента који посредују у дијалогу власти и опозиције у Завршном документу од 18. септембра 2021. године идентификовали су низ конткретних мера које би помогле Републици Србији да унапреди политичке услове за наредне изборе. Завршни документ садржи 16 тачака, којим су предвиђене мере за унапређење изборног процеса, међу којима је, као мера 3, предлог да се измени Закон о електронским медијима, тј. да се допуни у делу који се односи на обавезе пружалаца аудиовизуелних медијских услуга током изборне кампање, прописивањем обавезе која се односи на објављивање тарифа за политичко оглашавање пре почетка изборне кампање.

Полазећи од улоге коју електронски медији имају у систему јавног информисања Републике Србије, а нарочито њихове улоге у изборној кампањи, и имајући у виду да је дијалог важан део европског пута и перспективе Републике Србије, као и да су предложене мере изводљиве и да би могле да помогну стварању „климе” поверења и променама које би биле на корист грађана и у складу са стандардима Европске Уније, представници парламентарних странака које учествују у Међустраначком дијалогу прихватили су предложену меру, па је, у складу са наведеним, припремљен и утврђен текст измене Закона о електронским медијима.

**3. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Предложена измена Закона о електронским медијима извршена је у Глави трећој, у Четвртом одељку, у ком су садржане одредбе које се односе на обавезе које имају сви пружаоци аудиовизуелних медијских услуга у односу на програмске садржаје, у члану 47. став 1. тачка 5) Закона, прописивањем обавезе пружалаца медијских услуга у области електронских медија да пре почетка изборне кампање објаве тарифе за политичко оглашавање. Истовремено је, у истој законској одредби, извршено и терминолошко усаглашавање, тако што је синтагма: „предизборна кампања” замењена синтагмом: „изборна кампања”, чиме је ова одредба Закона о електронским медијима терминолошки усаглашена са одредбама члана 3. став 2. тачка 3) Закона о оглашавању („Сл. гласник РС“, бр. 6/16 и 52/19 – др. закон) и чл. 50. и 100. Закона о избору народних посланика („Сл. гласник РС“, бр. 35/00, 69/02, 57/03, 72/03, 18/04, 85/05, 101/05, 104/09, 28/11, 36/11, 12/20, 68/20).

**4. СРЕДСТВА ПОТРЕБНА ЗА ПРИМЕНУ ЗАКОНА**

За примену овог закона није потребно обезбедити средства у буџету Републике Србије, имајући у виду да трошкове политичког оглашавања током изборне кампање сносе оглашивачи, тј. регистроване политичке странке, коалиције и кандидати.